Gondolkodását egyrészt a felvilágosodás, a racionalizmus és a radikális demokrata politikai eszmék, másrészt az erdélyi iskola öröksége, a románság történeti hivatásának gondolata befolyásolták. Az 1820-as években Pesten írt két művében, a Tököly Száva és Damaschin Bojincă közötti vitához kapcsolódva, a román nyelv és nép latinitását próbálta bizonyítani. Jászvásári és bukaresti tevékenységével megteremtette a román filozófiai műnyelv alapjait. 1848 nyarán, a bánáti románság vezéreként pusztán a magyar forradalom melletti kiállásával is jelentős segítséget nyújtott a fegyveres önvédelem megteremtéséhez. Nagy álma, az önálló bánáti román ortodox egyház csupán élete végén valósult meg.